SKRIFTLIG FORESPØRGSEL P-0782/01

af Mihail Papayannakis (GUE/NGL) til Kommissionen

(7. marts 2001)

Om: Sikkerheden af havne

Den landsdækkende græske sammenslutning af kaptajner i handelsflåden (PEPEN) har i en bekendtgørelse af 21. februar 2001 oplyst, at der i mange græske havne er steder med utilstrækkelig vanddybde, fejlagtig afmærkning af undersøiske skær og ukortlagte rev, ødelagte anløbsbroer, manglende fortøjningspæle, fyrtårne med utilstrækkeligt lys, manglende havneterminaler og totalt fravær af passagerfaciliteter med det resultat, at der skabes alvorlige problemer, hvad angår sikker skibsfart.

Problemer af denne art kan konstateres i 31 havne i Grækenland, herunder havnene i Piræus, Iraklion, Rethimnon, Samos, Paros, m.fl., hvor der er livlig passagerskibstrafik, især i sommermånederne. Efter at mange havneprojekter er optaget i fællesskabsprogrammerne, er der selvfølgelig udført visse infrastrukturarbejder, men der er ikke desto mindre fortsat mangler, eftersom disse projekter kun har opfyldt en ringe del af behovene.

Eftersom sikkerhed til søs efter de seneste alvorlige uheld, der er sket i Europa, er hovedmålet for Fællesskabets aktiviteter på området for søtransport, bedes Kommissionen besvare følgende: Kan Kommissionen oplyse, hvorvidt de græske havne råder over den nødvendige infrastruktur, om de opfylder sikkerhedsforskrifterne, og om det er blevet fastlagt, hvilke projekter der vil blive finansieret under den tredje fællesskabsstøtteramme?

Svar afgivet på Kommissionens vegne af Loyola de Palacio

(26. april 2001)

Kommissionen kan oplyse det ærede medlem om, at der ikke findes fællesskabsbestemmelser, som fastsætter minimale sikkerhedskrav til havneinfrastruktur i forbindelse med de nævnte problemer.

Desuden har medlemsstaterne ikke nogen forpligtelse til at underrette Kommissionen om infrastrukturens tilstand, eller om hvorvidt havnene på deres territorium opfylder sikkerhedsforskrifterne (nationale eller internationale).

Medlemsstaterne har selv det fulde ansvar for sikkerheden i deres havne.

Kommissionen kan imidlertid fortælle det ærede medlem, at følgende to europæiske retsakter vil styrke og forbedre havneprocedurernes sikkerhed:

- Kommissionens forslag til Europa-Parlamentets og Rådets direktiv om forskrifter og harmoniserede procedurer for sikker lastning og losning af bulk carriers. Direktivforslaget omsætter IMO's kodeks for lastning og losning af massegods til fællesskabslovgivning og er for tiden til førstebehandling.

- Desuden sikrer Europa-Parlamentets og Rådets direktiv 2000/59/EF om modtagefaciliteter i havne til driftsaffald og lastrester fra skibe, at alle EU-havne har de nødvendige faciliteter til at efterkomme behovet for at aftage affald fra alle skibe, der benytter dem. Dette direktiv, som skal gennemføres inden december 2002, danner også grundlaget for en løbende dialog mellem havnene og deres brugere om planlægning af affaldsforvaltningen.

Driftsprogrammet Road axes, ports, urban development i forbindelse med Fællesskabets støtteordninger for Grækenland i programperioden 2000-2006 fastsætter fortrinsvis støtte til forbedring af havnefaciliteterne i Piræus, Lavrio og Patras. Støtten til andre havne, som skal fastsættes senere, vil blive medfinansieret over det nævnte driftsprogram eller andre regionale driftsprogrammer eller af samhørighedsfonden.

Hvilke havne og hvilke projekter, der skal medfinansieres, vil under alle omstændigheder blive afgjort af de pågældende programledelser på grundlag af kriterier, der fastsættes i programtillægget. For samhørighedsfondens vedkommende træffes den endelige afgørelse af Kommissionen på grundlag af medlemsstaternes forslag.